
A Z generációs nők munkaerő-piaci helyzetét befolyásoló tényezők vizsgálata, különös tekintettel az Észak-magyarországi szellemi foglalkoztatottakra

Dolgozatomban az Észak-magyarországi régióban a munkaerőpiacra éppen kilépő vagy
pályakezdő, szellemi foglalkoztattatott Z generációs nők helyzetét vizsgálom különböző
szempontok alapján. Számos, korábbi kutatás bebizonyította, hogy a nők hátrányos helyzetből
indulnak a foglalkoztatásban, így választ kerestem arra, hogy mennyire érezhető napjainkban is
a hátrányos megkülönböztetés, illetve mely területeken. 
Kutatásom eredménye sajnos bebizonyította, hogy a nők továbbra is egyértelműen érzik a diszkriminációt, hiszen úgy
gondolják, hogy rosszabb esélyekkel indulnak álláskereséskor, továbbá a sikeres elhelyezkedés után kisebb esélyük van feljebb lépni a ranglétrán is, „üvegfalakba” és „üvegplafonokba” ütköznek. Mivel fiatal nőkkel kapcsolatban végeztem a kutatásom, így fontos szerepet kap dolgozatomban a kor alapú diszkrimináció, avagy az „ageism”, hiszen nem egyszerű a munka világába történő belépés és integráció, különösen családalapítás előtt vagy közben. Bebizonyosodott, hogy az elhelyezkedést sajnos ezen tényezők gátolják a legnagyobb mértékben. Ismertetem továbbá a fiatalok munkával kapcsolatos elvárásait, attitűdjeit, motivációs tényezőit és prioritásait, mely során az elmúlt években egyre nagyobb népszerűségnek örvendő atipikus foglalkoztatási formák kiemelt figyelmet kaptak. A kutatások és szakcikkek ellenére azonban a rugalmasság 2023-ban kevésbé olyan fontos a fiatalok számára, mint a munkabér és juttatások vagy a munkával kapcsolatos biztonság és stabilitás. 
Dolgozatom célterülete pedig az Észak-magyarországi régió, amely véleményem és sajnos nőtársaim véleménye szerint is a hiányos szakmai fejlődési lehetőségek miatt nem elégíti ki a karriercélokat, így egyértelmű, hogy a fiatal nők többsége nem tudja ott elképzelni a jövőjét.



